राजीव महर्षि की कहानी- कोर्ट की तारीख
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Rajiv Mehrishi - Court Date
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
चारों स्त्रियां केवल कयास लगाते हुए आगे बढ़ रही थी कि तभी उन्हें एक बेंच पर बैठी हुई वैष्णवी दिखती है ,जो कि कालिंदी की पड़ोसन है। पाखी बोलती है,‘चलो वैष्णवी से पूछते हैं’ तो शर्बरी बोलती है,‘लेकिन तुम्हें पता है ना ,जब वैष्णवी बोलती है, तो बीच में बोलना मना है।’ तो विशी बोलती है, ‘तो ठीक है, आज वैसे ही हमारे टहलते समय नहीं बोलने का नियम टूट चुका है ,तो अब उसे यहां पूरा कर लेते हैं, हम वैष्णवी की सुनेंगे और कुछ बोलेंगे नहीं।’
इस बात पर चारों मुस्कुराती हैं और वैष्णवी के पास पहुंच कर पूछती हैं, ‘वैष्णवी, क्या तुम कुछ बता सकती हो कि कल से कालिंदी इतनी उदास क्यों है?’ वैष्णवी एक ठंडी आह भरते हुए बोलती है, ‘यहां बैठो बताती हूं।’
चारों वहीं बैंच के पास घास में बैठ जाती हैं।
वैष्णवी बोलना शुरू करती है, ‘कालिंदी को यहां रहते हुए 3 साल हो गए है और उसकी शादी को 4 साल हो गए हैं, पहले ही साल में शादी टूट गई और कोर्ट में तलाक का केस चल रहा है। जब-जब कोर्ट की तारीख नजदीक आती है तो कालिंदी उदास हो जाती है। अकेलापन महसूस ना हो, कुछ अच्छे पड़ोसी मिल सकें इसलिए हमारी सोसाइटी में रहने आ गई। इन 3 सालों में कालिंदी ने कितना संघर्ष किया जैसे भी हालात हों हमेशा सुबह 7:00 बजे घर से निकलती है शाम को 7:00 बजे तक आती है। उसके ससुराल वालों ने कोशिश की कि उसकी नौकरी छूट जाए, लेकिन उसने ऐसा नहीं होने दिया।’
‘अकेले ही सारे काम करना, किराए का घर, बिजली- पानी, गाड़ी की किस्त, सब्जी- किराना, हर जगह अकेले आना-जाना। हर शनिवार-रविवार मां -बाप से मिलने गांव जाना फिर वापस सोमवार से अपनी नौकरी पर जाना, इन सब के बावजूद भी सभी रिश्तेदारों से पड़ोसियों से अच्छा व्यवहार निभाना, पेड़-पौधों का ध्यान रखना अपने स्वास्थ्य का ध्यान रखना और हमेशा खुश रहना लेकिन जब भी कोर्ट की तारीख आती है तो वह अपने आप को छुपा लेती है, ताकि कोई उसकी पीड़ा देख ना सके ,लेकिन कल तुम लोगों ने महसूस कर ही लिया कि कालिंदी उदास है, लेकिन उसका आत्मविश्वास और संघर्ष जारी है।’